Wang Junxia

Wang Junxia (kinesisk 王军霞, født 1973) er en kinesisk friidrettsutøver som på midten av 1990-tallet dominerte de lengste løpsdistansene.

Junxias gjennombrudd kom i Junior-VM i 1992 i Seoul, hvor hun tok gull på 10 000 meter med tiden 32.29,90 foran etiopiske Gete Wami. Samme år kom hun på andreplass etter Paula Radcliffe i Junior-VM i terrengløp.

Det var likevel 1993 som skulle bli Junxias utrolige år. Først tok hun gull i det asiatiske mesterskapet på 10 000 meter med tiden 34.19,32. Den 21. august fikk hun samme medalje på 10 000 meter i VM, da med tiden 30.49,30 som var ny mesterskapsrekord.

I det kinesiske mesterskapet samme år satte Junxia den utrolige verdensrekorden. Den 8. september vant hun 10 000 meter med tiden 29.31,78. En tid som var ubegripelige 42 sekunder raskere enn Ingrid Kristiansens daværende verdensrekord. Tre dager senere, 11. september stilte hun opp på 1500 meter og ble nr. 2 bak Yunxia Qu på tiden 3.51,92. Begge disse løp da under den daværende verdensrekorden til Tatjana Kazankina.

Dagen etter, 12. september løp Junxia 3000 meter. Verdensrekorden på denne distansen tilhørte også Tatjana Kazankina og lød på 8.22,62. I den første semifinalen løp Zhang Linli inn til ny verdensrekord på 8.22,06, men hennes rekord stod seg bare i en time til Junxia i sin semifinale løp på 8.12,19. Dagen efter i finalen senket hun den ytterligere da hun vant på tiden 8.06,11.

I 1995 valgte Junxia å bryte samarbeidet med den kontroversielle kinesiske treneren Ma Junren, hjernen bak den kinesiske langdistanse-revolusjonen. Hennes siste mesterskap ble Sommer-OL 1996 hvor hun tok gull på 5 000 meter og sølv på 10 000 meter.

 Dopingspekulasjoner 

Junxias trener Ma Junren hevdet at blod fra skilpadder var suksessformelen for de kinesiske langdistanseløperne. Det var betydelige spekulasjoner om at de kinesiske utøverne brukte ulovlige prestasjonsfremmende midler, samt at de saboterte dopingprøver. Foran Sommer-OL 2000 i Sydney avla seks utøvere trent av Ma Junren positive dopingprøver, og de ble sammen med Ma kastet ut av det kinesiske laget.

I 2016 ble det offentliggjort et brev fra 1995 hvor Junxia vedgikk at hun mot sin vilje ble dopet av sin trener.Kristiansens rekordrival hevder hun ble tvangsdopet VG

 Personlige rekorder 
 1500 meter 3.51,92
 3 000 m 8.06,11 (verdensrekord)
 5 000 m 14.51,87
 10 000 m 29.31,78 (verdensrekord)
 Maraton 2.24.07

 Referanser 

 Eksterne lenker 


Kategori:Personer fra Jilin i Jilin
Kategori:Kinesiske langdistanseløpere
Kategori:Olympiske mestere for Kina
Kategori:Olympiske sølvmedaljevinnere for Kina i friidrett
Kategori:Olympiske mestere i friidrett
Kategori:Verdensmestere i friidrett for Kina
Kategori:Verdensrekordsettere i friidrett
Kategori:Medaljevinnere under Sommer-OL 1996
Kategori:Deltakere for Kina under Sommer-OL 1996
Kategori:Friidrettsutøvere under Sommer-OL 1996
Kategori:Dopingsaker i friidrett